Hierdie kabinet is President Cyril Ramaphosa se tweede, verkleinde kabinet wat op 30 Mei 2019 ingehuldig is. President Ramaphosa het sy kabinet geskommel op 5 Augustus 2021, met 10 verskuiwings of nuwe ministersaanstellings, asook 'n aantal nuwe adjunkministers. President Ramaphosa het op 5 Augustus 2021 bykans ‘n derde van sy kabinetslede verander. Dit was die derde kabinetskommeling sedert hy op 15 Februarie 2018 as president van die land verkies is. Die kabinetskommeling volg op onluste wat in KwaZulu-Natal en Gauteng uitgebreek het ná die inhegtenisname van oudpresident Jacob Zuma. Zuma is op 29 Junie 2021 15 maande se gevangenisstraf opgelê deur die Grondwethof weens minagting van die hof. Die klag spruit uit Zuma se versuim om voor die Regterlike Kommissie van Ondersoek na Bewerings van Staatskaping onder voorsitterskap van adjunkhoofregter Raymond Zondo te verskyn. Berigte dat die staatsveiligheidagentskap en die polisie se misdaadintelligensie onvoorbereid was op die onluste het Ramaphosa genoop om toesig oor die ministerie na die presidensie te verskuif. 'n Ander wesenlike skuif was die bedanking van Tito Mboweni as minister van finansies. Enoch Godongwana is in sy plek aangestel. (en) IN FULL| Cyril Ramaphosa's new cabinet, in his own words.